19-jarige hoor oor borgtog ná moord op skoolmaatDie Forest High School in Turffontein. (Foto: Bhekikhaya Mabaso/ANA) ŉ 19-jarige skoolseun van die Forest High School in Turffontein in die suide van Johannesburg is Maandag in die landdroshof in die stad op borgtog van R5 000 vrygelaat. Mohamed Mwela word beskuldig van die moord op Daniel Bakwela (16) buite die skool verlede week. Mowela is Maandag in hegtenis geneem nadat Bakwela buite die skool aan sy wonde beswyk het. Twee ander leerders het ook steekwonde in die voorval opgedoen en is na ŉ hospitaal gehaas. Die leerders is onderskeidelik 15 en 16 jaar oud. Maroela Media het vroeër berig daar word in dié stadium beweer dat die betrokke leerders Vrydag baklei het en die bakleiery Maandag buite die skool voortgesit het. Mowela, ŉ gr. 11-leerder, is enkele ure ná die voorval in Dobsonville in Soweto in hegtenis geneem. Die bedrag vir sy borgtog is vanoggend op R5 000 vasgestel en die hof het verskeie voorwaardes gestel waaraan hy moet voldoen. Dit sluit in dat hy nie met enige getuies mag praat nie en ook nie op die skoolgrond toegelaat mag word nie. Mwela moet ook sy paspoort aan die polisie se ondersoekbeampte oorhandig en moet twee keer per week by ŉ polisiekantoor aanmeld. Die hof het die Gautengse onderwysdepartement beveel om alternatiewe reëlings te tref sodat Mwela steeds sy eksamen kan aflê. Hy moet ook na ŉ ander skool oorgeplaas word. Mwela, wat aangedui het hy gaan onskuldig pleit op die aanklag teen hom, het in die hof emosioneel voorgekom. Hy voer aan hy het uit selfverdediging opgetree. Mwela moet op 10 Julie weer in die hof verskyn.